钦定古今图书集成/明伦汇编/官常典/第292卷 > 耶律阿息保
## 钦定古今图书集成/明伦汇编/官常典/第292卷 > 耶律阿息保

按《辽史》本传：“阿息保，字特里典，五院部人。祖胡劣，太
子时徙居西北部，世为招讨司吏。阿息保慷慨有大
志，年十六，以才干补内史。天庆初，转枢密院侍御。金
人起兵，城境上，遣阿息保问之。金人曰：‘若归阿疏，敢
不听命’！阿息保具以闻。金兵陷宁江州，边兵屡败，遣
阿息保与耶律章奴等赍书而东，冀以胁降。阿息保”
曰：“臣前使依诏开谕，略无所屈。将还，谓臣曰：‘若所请
不遂，无相见’。今臣请独往。”不听。将行，别萧得里底曰：
“不肖适异国，必无生还，愿公善辅国家。”既至，阿息保
见执，久乃遁归。及天祚败绩，迁都巡捕使。六年，从阿
疏讨耶律章奴，加领军卫大将军。阿疏将兵而东，阿
息保送至军，乃还。天祚怒其专，鞭之三百。寻为奚六
部秃里太尉。后阿疏反，阿息保以偏师进击，临阵坠
马被擒，因阿疏有旧，得免。时阿疏颇好杀，阿息保谓
曰：“欲举大事，何以杀为？”由是全活者众。会阿疏败，乃
还。以战失利，囚中京数岁。保大二年，金兵至，中京始
出狱。寻为敌烈皮室详稳。是时，魏王淳僭号，屡遣人
以书来招，阿息保封书以献，因陈曰：“东兵甚锐，未可
轻敌。”及石辇铎之败，天祚奔窜，召阿息保不时至，疑
有二心，并怒为淳所招，杀之。初，阿息保知国将亡，前
后谏甚切，及死以非罪，人尤惜之。